**В.П.Тимофеева,**

**Етĕрне гимназийĕнче чăваш**

**чĕлхипе сăмахлăхне вĕрентекен**

**5 класра ирттернĕ**

**тăван литература урокĕ**

**Тема: «Телейлĕ самант» урок: халăх сăмахлăхĕ –**

**иксĕлми пуянлăх.**

**Урок тĕсĕ**: вĕреннине аса илсе пĕтĕмлетмелли урок.

**Сапăрлăх тĕллевĕ**: Халăх сăмахлăхĕн тĕслĕхĕсене, пирĕн мăн асаттесен ăс-хакăл пуянлăхне ăнланма, упрама вĕрентесси.

**Пĕлÿ тĕллевĕ**: халăх сăмахлăхĕ ҁинчен вĕреннине пĕтĕмлетесси.

**Аталантару тĕллевĕ**: Ыйтусене тĕрĕс те уҁăмлăн хуравлама, харпăр хăй ыйтăвне уҁăмлăн, пурне те ăнланмалла калама, пĕтĕмлетÿ тума хăнăхтарасси.

**Урок мелĕсемпе меслечĕсем**: вĕрентекен сăмахĕ; ыйту-хурав; юмаха, вăйă самантне выляса кăтартни; пĕр-пĕрне ыйтусем пани.

**Пуплеве аталантарас хăнăхусем**: 1. Ачасене ыйтусене тĕрĕс те уҁăмлă хуравлама хăнăхтарасси 2. Ыйтусем йĕркелеме хăнăхтарасси 3. Ачасене хăйсене пĕтĕмлетÿ тума хăнăхтарасси.

**Курăмлăх хатĕрĕсем**: очко пухмалли ҁаврашкасем, номерленĕ пĕчĕк пичкесем, «асамлă арча», «Пĕлетĕр-и эсир?» презентаци, «Телейлĕ самант» плакат.

**Урок эпиграфĕ**: «Ĕмĕр пурăн, ĕмĕр вĕрен» (ваттисен сăмахĕ)

**«Телейлĕ самант» урок йĕрки**

1. Паллашу: «Хăвăрт хуравла» ыйту-хурав
2. «Пичкери ыйтусем»
3. «Кам – кама»: ушкăнсем пĕр-пĕрне ыйтусем пани
4. «Кĕтмен ыйтусем»
5. Ертÿҁĕсен ăмăртăвĕ
6. Пĕтĕмлетÿ: ҁĕнтерÿҁĕсене палăртни

Хатĕрленÿ тапхăрĕнче вĕрентекен урок тĕллевĕсемпе паллаштарать. Унтан ачасем икĕ ушкăна пайланаҁҁĕ, ушкăн ятне тупаҁҁĕ, ертÿҁĕсене палăртаҁҁĕ.

**Пĕрремĕш ăмăрту**

1. **Паллашу: «Хăвăрт хуравла».**

Ушкăнсем пĕр-пĕринпе паллаштараҁҁĕ. Унтан ыйтусене хăвăрт, ушкăнпа хуравлаҁҁĕ. Хăш ушкăнĕ маларах хуравлать, ҁав ушкăн очко илет. Ыйтусем:

1. Халăх хушшинче сăмах вĕҁҁĕн ҁÿрекен хайлавсене мĕн теҁҁĕ? (халăх сăмахлăхĕ)
2. Ачасем хушшинче сăмах вĕҁҁĕн ҁÿрекен сăвва-юрра мĕн теҁҁĕ? (ача-пăча сăмахлăхĕ)
3. «Ларать, ларать Мишша ларать

Шĕшкĕ тĕмĕ айĕнче…» йĕркесене мĕнле вăйăран илнĕ? («Ят пĕлмелле» вăйă)

1. «Пуҁ пÿрне, атя ларма

Пуҁ ыратать, пымастăп…» йĕркесене мĕнле вăйăран илнĕ? («Пÿрне вăййи»)

1. Лайăх тырă-пулă, ăратлă выльăх-чĕрлĕх сунса мĕнле уявра юрланă? (сурхури)
2. Мăн кун уявĕ хăҁан пулать: кĕркунне е ҁуркунне? (ҁуркунне)
3. Мĕнле уявра ҁунашкапа ярăнаҁҁĕ, лашапа катаччи чупаҁҁĕ? (ҁăварни)
4. «Пире кукăль памасан

Кăмакин ани йăтăнтăр.

Пире пăрҁа памасан

Пăрҁине тăрна ҁисе ятăр…» тесе мĕнле уявра юрланă?

1. Мĕнле уявра улăмран тунă катемпие ҁунтарнă? (ҁăварни)
2. Ваттисен сăмахне вĕҁлĕр: ĕҁне тумасăр… (ан мухтан)
3. Тупсăмĕ мĕнле пулать: пуҁĕ тукмак, хÿри ҁурла (автан)
4. Хур хăрах ура ҁинче тăрсан ҁанталăк мĕнле улшăнать? (сивĕтет)
5. Халăх юмахĕсем миҁе ушкăна пайланаҁҁĕ? (виҁҁĕ)
6. «Тилĕпе ула такка» юмах хăш ушкăна кĕрет? (чĕр чунсем ҁинчен калакан юмах)
7. «Сарă кун ҁĕр-шывĕнче» юмах хăш ушкăна кĕрет? (асамлă юмах)
8. «Ăслă хĕр» юмах хăш ушкăна кĕрет? (йăла юмахĕ)
9. Ҫак йĕркесене мĕнле произведенирен илнĕ:

«Хăйĕн аслă хĕрĕнчен

Ашшĕ ыйтать: «Мĕн мăнтăр?» («Икĕ хĕр»)

1. «Икĕ хĕр» юмах халăх юмахĕ е литература юмахĕ? (литература юмахĕ)
2. «Икĕ хĕр» юмаха кам ҁырнă? (К.Иванов)
3. «Шĕшкĕ» юмаха кам ҁырнă? ( М. Трубина)
4. «Шĕшкĕ» юмахра тата мĕнле йывăҁ ячĕ тĕл пулать? (ăвăс)
5. «Пĕчĕк хуранăн пăтти тутлă» ваттисен сăмахĕн тупсăмĕ мĕнле-ши? (мăйăр)

**Иккĕмĕш ăмăрту**

1. **«Пичкери ыйтусем»**

Пĕчĕк пичкере номерленĕ ҁаврашкасем. Ушкăн ертÿҁисем черетпе ҁав ҁаврашкасене Кама миҁемĕш номерлĕ ҁаврашка лекет, ҁав номерлĕ ыйтăва хуравламалла. Кашни ушкăна шухăшлама 1 минут. Енчен те пĕр ушкăнĕ тĕрĕс хуравлаймарĕ пулсан тепĕр ушкăнĕ хуравлама пултарать.

Ыйтусем:

1. «Тимĕр тылă» юмаха кам ҁырнă? (К. Иванов)
2. «Тимĕр тылă» литература юмахĕнче мĕнле сăнарсем пур? (тухатмăш суккăр карчăк, Чĕкеҁ, Чĕкеҁĕн икĕ аппăшĕ, пиччĕшĕ, арман хуҁи)
3. Мĕн вăл литература юмахĕ?
4. Халăх юмахĕ тесе мĕнле юмахсене калаҁҁĕ?
5. Халăх юмахĕпе литература юмахĕ хушшинчи уйрăмлăха каласа тухăр)
6. Асамлă, йăла тата чĕр чунсем ҁинчен калакан юмахсем пĕр-пĕринчен мĕнпе уйрăлса тăраҁҁĕ?
7. Ҫут ҁанталăкри пулăмсемпе ҁыхăннă пилĕк сăнав калăр
8. Вĕренÿ ҁинчен калакан пилĕк ваттисен сăмахĕ тупăр.
9. Ҫак тупмалли юмахăн тупсăмне тупăр: хÿри – тукмак, шăлĕ – шак-шак. (кашкăр)
10. Ҫак йĕркесем мĕнле юмахран:

«Атте, эпĕ ĕнтĕ эсĕ пулнă ҁĕрсене пур ҁĕре те ҁитсе тухрăм… Пушă хир варринче пĕр кĕмĕл сухаллă ватă ҁынна куртăм…» («Сарă кун ҁĕр-шывĕнче)

**Виҁҁĕмĕш ăмăрту**

**3. «Кам – кама»**

Ку тапхăрта ушкăнсем пĕр-пĕрне хăйсем хатĕрленĕ икшер ыйту параҁҁĕ. Тĕслĕхрен:

1 ушкăн: 1). Тупсăмĕ мĕнле: Пĕр ҁăмхана пин йĕп чикнĕ? (чĕрĕп)

2). Ваттисен сăмахне вĕҁлĕр: Этем тени… (ĕҁпе паха)

2 ушкăн: 1).Ҫак йĕркесене мĕнле юмахран илнĕ: «Ула такка хăйĕн ĕҁне пĕтерсен шак! тутарчĕ Сахара ҁамкинчен. Эх, ҁилленсе кайрĕ Сахар чăрсăр кайăка…»

2). Тупсăмне тупăр: «Ҫунатсăр вĕҁет, урасăр чупать» (пĕлĕт)

**Тăваттăмĕш ăмăрту**

**4. «Кĕтмен ыйтусем»**

Кĕтмен ыйтăва вĕрентекен парать

1). «Ака тумалла» юрă-сăвă сăмахĕсене аса илĕр те хускану самантне кăтартăр.

2). «Ят пĕлмелле» вăййа выляса кăтартăр

**Пиллĕкмĕш ăмăрту**

**5. Ертÿҁĕсен ăмăртăвĕ**

Ушкăн ертÿҁисем тухаҁҁĕ те «Пĕлетĕр-и эсир тăван сăмахлăха?» презентацири ыйтусене хуравлаҁҁĕ. Ыйтусене хăвăрт тата маларах хуравлама тăрăшмалла.

1-мĕш слайд. Чăваш халăхĕн паллă поэчĕ (К.Иванов)

2-мĕш слайд. Чаваш халăхĕн паллă ача-пăча ҁыравҁи. (М. Трубина)

3-мĕш слайд. Мĕнле халăх уявĕ-ши? (Вăййа тухни)

4-мĕш слайд. Ҫак чĕр чунсем хăш юмахра тĕл пулаҁҁĕ? («Тилĕпе улатакка»)

5-мĕш слайд. Ҫак йывăҁсем хăш юмахра тĕл пулаҁҁĕ? («Шĕшкĕ» - шĕшкĕ, ăвăс)

6-мĕш слайд. Сăнава малалла тăсăр: пулăсем шывра пит вылясан… (ҁумăр пулать)

7-мĕш слайд. Малалла тăсăр: йытă юр ҁине выртсан… ( сивĕтет)

**6. Пĕтĕмлетÿ**

Ушкăнсем пухнă ҁаврашкасене шутлаҁҁĕ, ҁĕнтерÿҁĕсене палăртаҁҁĕ. Пĕтĕмлетÿ тăваҁҁĕ.

**Киле ĕҁ**: 1 ушкăн: М. Трубинан «Шĕшкĕ» юмахĕ тăрăх инсценировка хатĕрлемелле.

2 ушкăн: килĕшнĕ юмах тăрăх ÿкерчĕк туса килмелле